คลังชี้กระเป๋าฉีกพักหนี้ดี
หวั่นรายได้หดกระเทือนฐานะ ลูกหนี้กู้ซื้อบ้านอาจไม่เข้าข่าย
13 มี.ค. 2555

หวั่นรายได้หดกระเทือนฐานะ ลูกหนี้กู้ซื้อบ้านอาจไม่เข้าข่าย
คลังหวั่นรายได้หดตัวหนักพักหนี้ดีตามนโยบายรัฐ
นายอารีพงศ์ ภู่ชอุ่ม ปลัดกระทรวงการคลัง กล่าวว่า นโยบายพักชำระหนี้ดีครัวเรือนรายละไม่เกิน 5 แสนบาท ยังเสนอให้คณะรัฐมนตรี (ครม.) พิจารณาได้ไม่ทันในสัปดาห์นี้ เพราะยังสรุปรายละเอียดไม่ได้ว่าจะพักให้ลูกหนี้ดีกลุ่มไหนบ้าง และจะลดอัตราดอกเบี้ยให้เท่าไร รวมถึงยังไม่ได้ประเมินว่าจะเกิดความเสียหายกับธนาคารรัฐเท่าไร
“กรณีลูกหนี้กู้ซื้อบ้านอาจจะไม่ได้พักชำระหนี้ เพราะไม่ถือว่าเป็นสินเชื่อประกอบอาชีพ ซึ่งยังต้องมีการสรุปอีกครั้งหนึ่ง” นายอารีพงศ์ กล่าว
ทั้งนี้ เมื่อวันที่ 11 มี.ค.ที่ผ่านมา นายกิตติรัตน์ ณ ระนอง รองนายกรัฐมนตรีและ รมว.คลัง ได้เรียกประชุมธนาคารรัฐ 6 แห่ง เพื่อสรุปรายละเอียดการพักชำระหนี้ดีจำนวน 5 ล้านราย โดยแนวทางแรกพักชำระเงินต้นเป็นเวลา 3 ปี ซึ่งมีปัญหาธนาคารรัฐมีหนี้เสียเพิ่มขึ้นจำนวนมาก
แนวทางที่ 2 คือ การลดดอกเบี้ยให้ 2% เป็นเวลา 3 ปี โดยจะทำให้ธนาคารรัฐมีรายได้หายไปปีละ 1.5 หมื่นล้านบาท รวม 3 ปี เป็นรายได้ที่หายไปถึง 4.5 หมื่นล้านบาท ทำให้ฐานะการเงินของธนาคารหลายแห่งมีปัญหา ทำให้ยังสรุปไม่ได้ว่าจะลดอัตราดอกเบี้ยเท่าไร และจะลดให้กลุ่มลูกค้าประเภทใดบ้าง
รายงานข่าวจากกระทรวงการ คลัง เปิดเผยว่า การลดดอกเบี้ยให้ลูกหนี้ 2% ทำให้ธนาคารเพื่อการเกษตรและสหกรณ์การเกษตร (ธ.ก.ส.) มีรายได้หายไป 8,000 ล้านบาท ธนาคารออมสิน 3,000 ล้านบาท และธนาคารอาคารสงเคราะห์ (ธอส.) 2,000 ล้านบาท เมื่อรวมกับภาระที่ธนาคารต้องส่งเงินค่าธรรมเนียมเงินฝาก 0.47% ในเดือน ก.ค.นี้ ทำให้ ธ.ก.ส.รายได้หาย ไปอีกปีละ 4,000 ล้านบาท ธนาคารออมสิน 8,000 ล้านบาท และ ธอส. 3,000 ล้านบาท
ภาระที่เกิดขึ้นทำให้กระทบกับฐานะการเงินของธนาคารรัฐ โดยเฉพาะ ธ.ก.ส. ที่ผลการดำเนินงานจะออกมาขาดทุน เพราะรัฐไม่ชดเชยความเสียหายให้
รายงานข่าว ระบุว่า นายกิตติรัตน์ และนายทนุศักดิ์ เล็กอุทัย รมช.คลัง ไม่พอใจผู้บริหาร ธ.ก.ส. ที่เปิดเผยข้อมูลความเสียหายจากการดำเนินโครงการพักหนี้ก่อนให้ ครม.ตัดสินใจ โดยการประชุมเมื่อวันที่ 11 มี.ค.ที่ผ่านมา ผู้บริหาร ธ.ก.ส. จึงไม่ได้เข้าร่วมประชุมด้วย
นายสถิตย์ ลิ่มพงศ์พันธุ์ ประธานธนาคารกรุงไทย กล่าวว่า ธนาคารพร้อมดำเนินตามนโยบายพักหนี้ลูกหนี้ดีของรัฐบาล แต่จะให้เฉพาะกลุ่มลูกค้าที่เป็นเกษตรกรเท่านั้น
นายกิตติรัตน์ เปิดเผยว่า การขยายโครงการพักชำระหนี้ให้ครอบ คลุมลูกหนี้ชั้นดีที่มีหนี้ไม่เกิน 5 แสนบาท โดยลดอัตราดอกเบี้ยเงินกู้นั้นยังไม่มีการสรุปว่าจะลดดอกเบี้ยลงเท่าไหร่ ซึ่งตัวเลขที่ออกมาก่อนหน้านี้เป็นเพียงความเห็น คงใช้เวลาพิจารณาอีกระยะก่อนเสนอ ครม.เห็นชอบ
หากสถาบันการเงินเฉพาะกิจของรัฐที่จะลดอัตราดอกเบี้ยช่วยเหลือลูกหนี้ชั้นดี รัฐบาลคงไม่มี นโยบายสนับสนุนงบประมาณเพื่อชดเชยอัตราดอกเบี้ยให้กับสถาบันการเงินเหล่านั้น เพราะนโยบายของรัฐ คือ ทำให้สถาบันการเงินเฉพาะกิจแข็งแรง ไม่ใช่ทำกำไร